**NACRT**

**Zakon o izmjenama i dopunama Zakona o obrazovanju odraslih**

**Član 1**

U Zakonu o obrazovanju odraslih ("Službeni list CG", br. 20/11 i 47/17), član 6 mijenja se i glasi:

“Značenje izraza

Član 6

Pojedini izrazi upotrijebljeni u ovom zakonu imaju sljedeća značenja:

 1) **odraslim,** u smislu ovog zakona, podrazumijeva se lice starije od 15 godina života, koje ispunjava uslove za uključivanje u program obrazovanja odraslih. Izuzetno, u programe osnovnog obrazovanja odraslih mogu se uključiti i lica mlađa od 15 godina života, koja nemaju status učenika;

 2) **cjeloživotno učenje** podrazumijeva učenje u toku cijelog života sa ciljem sticanja i unapređenja znanja, vještina i kompetencija koji se odnose na sve dimenzije života pojedinca, uključujući lični, građanski i društveni nivo, kao i perspektivu zapošljivosti i zapošljavanja;

3) **ključne kompetencije** su skup znanja, vještina i stavova potrebnih za lično ispunjenje, zdrav i održiv način života, zapošljivost, aktivno građanstvo i socijalnu uključenost (kompetencija pismenosti, kompetencija višejezičnosti, matematička kompetencija te kompetencija u prirodnim naukama, tehnologiji i inženjerstvu, digitalna kompetencija, lična i socijalna kompetencija te kompetencija učenja kako učiti, građanska kompetencija, preduzetnička kompetencija, kompetencija kulturne svijesti i izražavanja, u skladu sa Evropskim okvirom ključnih kompetencija);

 5) **nacionalna stručna kvalifikacija** je kvalifikacija koja je stečena u skladu sa Zakonom o nacionalnim stručnim kvalifikacijama i iskazuje se javnom ispravom (sertifikat), dok se dio stručne kvalifikacije i mikrokvalifikacije iskazuje javnom ispravom – potvrdom;

 6) **prva kvalifikacija** je obrazovanje i osposobljavanje za uključivanje u rad nakon završene osnovnoškolske obaveze;

 7) **specijalizacija** je obrazovanje, odnosno osposobljavanje u okviru istog zanimanja za sticanje posebnih znanja i radnih vještina;

 8) **usavršavanje zaposlenih** predstavlja različite oblike obrazovanja, odnosno učenja zaposlenih uključujući i razvoj ključnih kompetencija, radi kvalitetnijeg obavljanja poslova;

 9) **program obrazovanja** je program neformalnog obrazovanja koji je usvojio nadležni savjet;

10) **andragoška osposobljenost izvođača programa obrazovanja** je didaktička i metodička osposobljenost za rad sa odraslim polaznicima, u skladu sa posebnim programom.”

**Član 2**

U članu 8 stav 1 alineja 2 riječi: “odnosno učenje”, brišu se.

U alineji 4 riječi: “samousmjereno učenje” zamjenjuju se riječju “samoobrazovanje”.

**Član 3**

Član 10 mijenja se i glasi:

**”Neformalno obrazovanje**

**Član 10**

Neformalno obrazovanje je organizovan i strukturiran proces sticanja znanja, vještina i kompetencija potrebnih za život i rad, koji vode sticanju i unapređivanju ličnih i profesionalnih vještina”.”

**Član 4**

Član 11 mijenja se i glasi:

**”Informalno učenje**

**Član 11**

Informalno učenje je proces sticanja znanja, vještina i kompetencija iz svakodnevnih iskustava i drugih obrazovnih uticaja koji se odvija bez posebne namjere i organizovanog cilja.”

**Član 5**

Član 12 mijenja se i glasi:

**“Samoobrazovanje**

**Član 12**

Samoobrazovanje predstavlja viši stepen samorazvoja koji se zasniva na posjedovanju sposobnosti i vještina da pojedinac izvaninstitucionalno i bez pomoći drugih, potpuno samostalno organizuje proces učenja.”

**Član 6**

Član 14 mijenja se i glasi:

“Programi neformalnog obrazovanja

Član 14

Neformalno obrazovanje se stiče po programima obrazovanja odraslih (u daljem tekstu: program obrazovanja).

Programi obrazovanja su programi za sticanje:

1. nacionalnih stručnih kvalifikacija;
2. mikrokvalifikacija;
3. znanja i vještina za stručno usavršavanje, specijalizaciju, obavljanje konkretnih radnih zadataka na radom mjestu (učenje kod poslodavca);
4. drugih kvalifikacija;
5. ključnih kompetencija;
6. znanja i vještina za lični i društveni razvoj: građansku demokratiju, zaštitu životne sredine, održivi razvoj, život u porodici, uspješnu društvenu integraciju, podizanje kvaliteta života, zdravstvenu edukaciju, socijalne vještine, treće životno doba, rad sa osobama sa posebnim potrebama i sl.

Programe obrazovanja iz stava 1 tačka 1, 2 i 5 donosi nadležni savjet.

Program obrazovanja iz stava 2 tačka 4 ovog člana, donosi se u skladu sa posebnim propisima.

Programe obrazovanja iz stava 1 tačka 3 i 6 donosi subjekti koji realizuju programe.

Prije utvrđivanja predloga programa obrazovanja iz stava 2 tačka 1, 2 i 5 Centar za stručno obrazovanje (u daljem tekstu: Centar) pribavlja, po pravilu, mišljenje nadležnih organa državne uprave, Zavoda za zapošljavanje Crne Gore (u daljem tekstu: Zavod za zapošljavanje), Privredne komore Crne Gore i reprezentativnog udruženja poslodavaca i reprezentativnog udruženja sindikata (u daljem tekstu: udruženje).”

**Član 7**

Član 15 mijenja se i glasi:

“Sadržaj programa obrazovanja

Član 15

Program obrazovanja sadrži: naziv, ciljeve, uslove za upis, trajanje, ishode učenja (znanja, vještine i kompetencije), uslove za napredovanje i završetak, način provjere, prostor, okvirni spisak opreme i nastavna sredstva potrebna za njegovu realizaciju, izvođače programa obrazovanja, povezanost sa drugim kvalifikacijama i mogućnost napredovanja i drugo.

 Izradaprograma obrazovanja iz stava 1 ovog člana, vrši se u skladu sa uputstvom za izradu (metodologijom) koju donosi Nacionalni savjet za obrazovanje, na predlog Centra.”

Član 8

Član 16 mijenja se i glasi:

“Pilot program

Član 16

Zbog uvođenja organizacionih promjena kod poslodavaca, primjene savremenih tehnologija i sl., mogu se realizovati pilot programi sa jasno definisanim ishodima učenja.

Pilot program realizuje pravno ili fizičko lice.

Po završetku pilot programa, organizator sprovođenja pilot programa izdaje Uvjerenje o pohađanju pilot programa

Organizatora obrazovanja koji će izvoditi pilot program određuje Ministarstvo, na predlog Centra.

Izvođenje pilot programa prati Centar.”

Član 9

U članu18 stav riječ „Potvrda“ zamjenjuje se riječju “uvjerenje”.

Član 10

U nazivu člana i članu 19 riječ „Potvrda“ zamjenjuje se riječju “uvjerenje”, u odgovarajućem padežu.

Član 11

U članu 20 riječi: ”najkasnije mjesec dana prije upisa kandidata”, brišu se.

Član 12

U članu 21a stav 1 poslije riječi “nadležni savjet”, dodaju se riječi: “na prijedlog Centra za stručno obrazovanje”.

U članu 21a poslije stava 2 dodaje se novi stav koji glasi:

“Izuzetno od stava 3 ovog člana, Centar licima izabranim u akademsko zvanje na ustanovama visokog obrazovanja, na njihov zahtjev, izdaje potvrdu o andragoškoj osposobljenosti.”

Dosadašnji st. 2, 3 i 4 postaju st. 3, 4 i 5.

**Član 13**

Član 23 mijenja se i glasi:

“Oglašavanje

Član 23

Uključivanje polaznika obrazovanja, po pravilu, vrši se na osnovu oglasa, koji objavljuje organizator obrazovanja.

Oglas iz stava 1 ovog člana sadrži:

 1) naziv i vrstu programa obrazovanja;

 2) uslove za uključivanje u program obrazovanja;

 3) broj polaznika obrazovanja;

 4) način izvođenja programa obrazovanja, trajanje i uslove za njegovo završavanje;

 5) visinu troškova obrazovanja po polazniku i izvor finansiranja;

 6) mjesto izvođenja programa obrazovanja.”.

**Član 14**

Član 24 brise se.

**Član 15**

Član 27 mijenja se i glasi:

“Organizator obrazovanja

Član 27

Obrazovanje odraslih može da se ostvaruje, odnosno organizuje u školi, specijalizovanoj organizaciji za obrazovanje odraslih, auto školi, ustanovi za smještaj i brigu lica sa posebnim obrazovnim potrebama i kod drugih pravnih lica (u daljem tekstu: organizator obrazovanja), koji imaju licencu za rad, u skladu sa zakonom.”

Organizator obrazovanja dužan je da informiše Centar o planu i rasporedu realizacije obuka, najkasnije tri dana prije početka obuke.

Organizator obrazovanja dužan je da redovno unosi podatke u Informacioni sistem obrazovanja Crne Gore (MEIS), a najkasnije 15 dana od završetka realizacije svakog pojedinačnog programa obrazovanja.”

**Član 16**

Član 28 mijenja se i glasi:

“Provjeravanje i dokazivanje znanja

Član 28

Odrasli mogu, radi sticanja nacionalne stručne kvalifikacije ili njenog dijela, ključne kompetencije i mikrokvalifikacije provjeravati, potvrđivati, odnosno dokazivati znanje, vještine i kompetencije, bez obzira na način njihovog sticanja, u skladu sa posebnim propisom kojim se uređuju nacionalne stručne kvalifikacije.

Oganizator obrazovanja može na zahtjev polaznika izvršiti internu provjeru znanja, vještina i kompetencija lica iz stava 1 ovog člana, nakon čega izdaje uvjerenje.”

Uvjerenjem iz stava 2 ovog člana ne stiče se nacionalna stručna kvalifikacija, odnosno njen dio, ključne kompetencije i mikrokvalifikacije.

**Član 17**

Član 29 mijenja se i glasi:

“Javno važeće obrazovanje

Član 29

Javno važeće obrazovanje odraslih je obrazovanje koje se stiče po javno važećem prilagođenom obrazovnom programu osnovnog i srednjeg obrazovanja ili dijelu tog programa odnosno programu obrazovanja za sticanje nacionalne stručne kvalifikacije, njenog dijela, ključne kompetencije odnosno mikrokvalifikacije.

 Obrazovanje stečeno na osnovu programa obrazovanja za sticanje nacionalne stručne kvalifikacije, njenog dijela, ključne kompetencije odnosno mikrokvalifikacije je javno važeće obrazovanje i dokazuje se javnom ispravom (sertifikat), u skladu sa posebnim propisom.”

**Član 18**

U članu 31 poslije stava 2 dodaje se novi stav koji glasi:

“Izvještaj o realizovanim ativnostima iz Plana obrazovanja odraslih, donosi Vlada, na prijedlog Ministarstva.”

**Član 19**

U članu 32 stav 1 tačka 3 briše se.

**Član 20**

Član 33 mijenja se i glasi:

“Izvještaj o realizovanim aktivnostima “

Član 33

Lokalne samouprave dužne su da Centru za stručno obrazovanje do 31. decembra dostave plan svojih obrazovnih aktivnosti za narednu godinu odnosno izvještaj o realizovanim aktivnostima za tekuću godinu.”

**Član 21**

U članu 34 stav 1 riječi: “za svaku jedinicu lokalne samouprave”, brišu se.

U stavu 2 poslije riječi „člana” dodaju se riječi: „i Izvještaj o realizovanim aktivnostima Godišnjeg plana iz prethodne godine,”.

**Član 22**

Član 36 mijenja se i glasi:

“Troškovi obrazovanja

Član 36

Za sticanje osnovnog obrazovanja, odrasli ne plaća troškove obrazovanja.

Za programe obrazovanja koji se finansiraju iz javnih prihoda (osposobljavanje za prvu kvalifikaciju, programi prekvalifikacije, dokvalifikacije, specijalizacije, stručnog usavršavanja, odnosno sticanja ključne vještine i dr.), koji su obuhvaćeni godišnjim planom obrazovanja, odrasli ne učestvuju u troškovima obrazovanja.”

**Član 23**

Član 39 mijenja se i glasi:

“Kazne za prekršaje

**Član 39**

Novčanom kaznom u iznosu od 500 do 20.000 eura kazniće se za prekršaj pravno lice organizator obrazovanja, ako:

 1) obrazovni rad ne obavljaju izvođači koji ispunjavaju uslove propisane programom obrazovanja i zakonom (član 21);

 2) realizuje program obrazovanja odraslih suprotno uslovima definisanim programom obrazovanja ili realizuju program obrazovanja za koji nemaju izdatu licencu za rad od strane Ministarstva;

 3) se neformalno obrazovanje ne stiče po programima obrazovanja (član 14);

 4) odraslom naplati troškove za programe obrazovanja koji se finansiraju iz javnih prihoda (član 36);

 5) ne vodi andragošku evidenciju i dokumentaciju u skladu sa članom 30 ovog zakona;

 6) ne zaključi ugovor sa polaznikom obrazovanja (član 25 stav 2);

 7) ne unosi podatke u Informacioni sistem obrazovanja Crne Gore (MEIS) (član 27);

Za prekršaj iz stava 1 ovog člana kazniće se i odgovorno lice u pravnom licu-organizator obrazovanja novčanom kaznom u iznosu od 300 do 2.000 eura.”

**Član 24**

Ovaj zakon stupa na snagu osmog dana od dana objavljivanja u „Službenom listu Crne Gore”.

**Obrazloženje**

**I Ustavni osnov za donošenje zakona**

Ustavni osnov za donošenje ovog zakona sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II Razlozi za donošenje zakona**

Donošenje Zakona o izmjenama i dopunama Zakona o obrazovanju odraslih,doprinosi uređenju ukupnog sistema obrazovanja, odnosno ima za cilj stvaranje uslova za unapređivanje oblasti obrazovanja odraslih u Crnoj Gori.

Nacrtom ovog zakona se vrši usaglašavanje odredbi koje se odnose na obrazovanje odraslih sa izmjenama i dopunama Opšteg zakona o obrazovanju i vaspitanju, kao i drugim propisima iz oblasti obrazovanja. Tako se preciznije definišu, odnosno usaglašavaju, određeni pojmovi u oblasti obrazovanja odraslih.

Naime, zaposleni se srijeću sa novim izazovima na poslu i potrebom da se stalno stručno usavršavaju i obučavaju za neka nova znanja i vještine, kako bi trajno zadržali posao, odnosno napredovali u profesiji. Dakle, ljudi se iz rada vraćaju u obrazovanje i usavršavaju, ali preko ispunjenih standarda, povezuju formalno sa neformalim obrazovanjem i obrnuto.

Takođe, nezaposleni su prinuđeni da svoja prethodno stečena znanja, kroz razne kraće programe obuke inoviraju ili da stiču nova znanja, kako bi povećali šanse za zapošljavanje. Usled dinamičnog razvoja novih tehnologija, mnoga znanja brzo zastarijevaju i nisu potrebna tržistu rada.

Cilj je poboljšati ambijent i izgraditi sistemske preduslove za obrazovanje odraslih, kako bi se poboljšale mogućnosti za zapošljavanje i mobilnost pojedinca na tržistu radne snage.

Zato je važno promovisati značaj cjeloživotnog učenja, odnosno uključivanje odraslih u proces cjeloživotnog učenja. Dakle, obrazovanje postaje cjeloživotna aktivnost čovjeka kojom će se doprinijeti povećanju ličnog standarda i kvaliteta života, povećanju zapošljavanja, preduzetništva, povećanju mobilnosti i razvoju tržišta rada.

Donošenjem ovog zakona, značajno će se unaprijediti oblast obrazovanja odraslih, podstiče se povezanost znanja, vještina i kompetencija, stečenih kroz različite oblike obrazovanja, a sve to će imati uticaja na tržište rada.

**III Objašnjenje osnovnih pravnih instituta**

Predloženim zakonom, dopinijeće se boljoj i preciznoj formulaciji pojedinih odredbi i ugradnji novih rjesenja, čime je unaprijeđen postojeći zakon.

Tako je bilo neophodno preciznije definisati značenje izraza, ali i preciznije urediti jedan broj postojećih odredbi Zakona, kako bi se obezbijedila njihova jedinstvena primjena u praksi.

Takođe, definišu se ključne kompetencije, u skladu sa Evropskim okvirom ključnih kompetencija.

Ovim zakonom se postiže cilj da svakom pojedincu treba osigurati mogućnost obrazovanja kroz različite oblike obrazovanja. Tako se propisuje, da se obrazovanje odraslih odvija, kao: formalno obrazovanje, neformalno obrazovanje, informalno učenje i samoobrazovanje.

Takođe, Nacrtom zakona preciziraju se programi obrazovanja odraslih.

Nacrtom zakona se vrši usaglašavanje sa Zakonom o nacionalnim stručnim kvalifikacijama, gdje se po prvi put uvode mikrokvalifikacije. Cilj uvođenja mikrokvalifikacija je brže sticanje odgovarajućih znanja, vještina i kompetencija koje su potrebne na tržištu rada u cilju lakše prohodnosti i mobilnosti radne snage.

Takođe, Nacrtom zakona bilo je potrebno preciznije definisati da organizator obrazovanja na zahtjev polaznika, može izvršiti internu provjeru znanja, vještina i kompetencija i izdati uvjerenje, kojim se ne stiče nacionalna stručna kvalifikacija, odnosno njen dio, ključne kompetencije i mikrokvalifikacije.

Osim toga, licima koja su izabrana u akademsko zvanje na ustanovama visokog obrazovanja, na njihov zahtjev, Centar za stručno obrazovanja može izdati potvrdu o andragoškoj osposobljenosti, što do sada nije bio slučaj.

Pored toga, u kaznenim odredbama, po prvi put, se propisuje novčana kazna za pravno lice i odgovorno lice u pravnom licu, ukoliko organizator obrazovanja odraslih ne unosi podatke u Informacioni sistem obrazovanja Crne Gore (MEIS).

**IV Usklađenost sa evropskim zakonodavstvom**

a) Usklađenost predloga propisa sa primarnim izvorima prava Evropske unije:

UFEU; Dio treći, politika i unutrašnje akcije Unije, Glava XII, Obrazovanje, stručno osposobljavanje, omladina i sport, član 165 i 166 – potpuno usklađeno;

b) Usklađenost predloga propisa sa sekundarnim izvorima prava Evropske unije

**32006HO962**

**Preporuka Evropskog parlamenta i** **Savjeta** o ključnim kompetencijama za cjeloživotno učenje (Recommendation of the European Parlament and the Council of 18. Decembar 2006 on key competences for lifelong learning OJ L 394, 30.12.2006)

Potpuno usklađeno.

**Preporuka o evropskom pristupu mikrokvalifikacijama za cjeloživotno učenje i zapošljivost**  **(2022/C 243/02)** - potpuno usklađeno

c) Usklađenost prdloga propisa sa ostalim izvorima prava Evropske unije:

Ne postoji izvor prava Evropske unije ove vrste sa kojim bi se predlog propisa mogao uporediti radi dobijnja stepena njegove usklađenosti.

**V Procjena finansijskih sredstava za sprovođenje propisa**

Za sprovođenje ovog zakona nijesu potrebna sredstva iz Budžeta Crne Gore.